KIRJALLINEN KYSYMYS E-3380/97 komissiolle esittäjä(t): Carlos Robles Piquer (PPE) (23. lokakuuta 1997)

Aihe: Euron ja laajentumisen jälkeen

Vaikutusvaltaiset tiedotusvälineet, jotka aiemmin suhtautuivat varauksella Euroopan yhtenäisvaluuttaan, pitävät sitä jo väistämättömänä. Ne myöntävät myös, että Euroopan unioni laajentuu uusiin jäsenmaihin. Voimme onnitella itseämme tästä.

Samaan aikaan nämä tiedotusvälineet tylysti esittävät kysymyksen myös monia Euroopan kansalaisia huolestuttavasta aiheesta, ¨pystyykö Eurooppa sopeutumaan tulevaan todellisuuteen¨. (Robert Cohen New York Timesissa; Intern. Herald Tribune, 20. - 21. syyskuuta 1997)

Tähän ¨tulevaan todellisuuteen¨ kuuluu esimerkiksi vakava riski, että euroa käyttävät maat vastaavat ¨hyvinvointivaltion uudistamisen haasteeseen¨ radikaalisti eri tavalla, Saksan Bundesbankin pääjohtajan Hans Tietmayerin sanoin. Toisena esimerkkinä mainitaan KIE-maiden liittymisen ¨voivan aiheuttaa vielä enemmän hajaantumista¨ EU:ssa.

Aikooko komissio valmistaa hyvin tehdyn Agenda 2000-asiakirjan jälkeen uuden tutkimuksen parhaista vaihtoehdoista unionin vakauden ja yhtenäisyyden takaamiseksi lähitulevaisuudessa, varsinkin ¨euromaissa¨?

Komission jäsenen Yves-Thibault de Silguyn komission puolesta antama vastaus (15. joulukuuta 1997)

Euro ja unionin laajeneminen eivät muuta sitä tosiasiaa, että hyvinvointivaltion uudistaminen on keskipitkällä aikavälillä epäilemättä yksi useimpien jäsenvaltioiden tärkeimmistä haasteista. Koska kyse on alasta, joka kuuluu kokonaisuudessaan kansallisten hallitusten toimialaan, jäsenvaltioiden on varmistettava omilla valinnoillaan ja kapasiteettinsa sallimissa rajoissa, että niiden sosiaaliturvajärjestelmät ovat asianmukaisesti tasapainossa ja toimivat moitteettomasti. EY:n perustamissopimuksen 104 - 104 c artiklan määräyksillä pyritään lisäksi varmistumaan siitä, että tämän velvoitteen noudattaminen tapahtuu vaarantamatta euron vakautta.

Euroopan työllisyysresurssien vajaakäyttö on merkittävin tulonsiirtojärjestelmien nykyiseen taloudelliseen epätasapainoon vaikuttava tekijä, sillä työttömyys merkitsee sitä, että sosiaalietuuksia on maksettava yhä enemmän samalla kun kansalaiset maksavat entistä vähemmän veroja ja muita maksuja. Myös korkea velkaantuneisuusaste ja suuri julkisen talouden alijäämä ovat uhka sosiaaliturvajärjestelmille, koska velanhoito syrjäyttää tuolloin muut julkiset menot ja tuottavat investoinnit. Koska talous- ja rahaliitto EMU:n talouspoliittisessa järjestelmässä asetetaan etusijalle vakaa hintataso ja talousarviota koskevat tervehdyttämistoimet, näillä toimenpiteillä saavutettava poliittinen tasapaino edistää investointivetoista kasvua suosivaa politiikkaa, jonka avulla nykyistä suuremmalle osalle kansalaisista voidaan tarjota ansiotyötä. Euron avulla voidaan näin ollen saavuttaa yksi olennaisista edellytyksistä vakaan talouden palauttamiseksi sosiaalisen suojelun alalle. Jäsenvaltioiden suostumuksella mahdollisesti toteutuvan laajenemisen odotetaan yleisesti vaikuttavan myönteisesti kasvuun ja turvallisuuteen sekä edistävän varojen kohdistamista sosiaalisiin tarkoituksiin.

Komissio on tukenut työllisyyden ja hyvinvointivaltion uudistamista koskevia tutkimuksia toteuttamalla analyyttisia taustatutkimuksia ja muita tutkimuksia sekä laatimalla valkoisia ja vihreitä kirjoja ja tiedonantoja. Näistä kaikista on lähetetty yksityiskohtaisia tietoja suoraan parlamentin jäsenelle ja parlamentin pääsihteeristölle.